
讙讬讟讬谉 谞讛 注"讗 - 驻讬专讜砖 砖讟讬讬谞讝诇抓

讜砖讜讗诇讬诐: 讜诪讗讬 砖谞讗 [讜诪讛 砖讜谞讛] 讚讘专 讝讛 诪讛讚讘专 砖讗诪专 专' 讗诪讬, 砖讗诪专 诇住讜驻专 砖讗讬谞讜 谞讗诪谉 诇讛驻住讬讚 讗转 住驻专 讛转讜专讛? 讜诪砖讬讘讬诐: 讛转诐 讗讬讻讗 诇诪讬诪专 [砖诐 讬砖 诇讜诪专] 砖讘讗诪转 讛转讻讜讜谉 诇讛拽谞讬讟 讜诇讗 讻讱 讛讬讛, 讜讛讜讗 讟注谉 讻讱 讻讬 讟注讬 [讟注讛] 讘讚讘专讬 专' 讬专诪讬讛, 砖讞砖讘 砖诇讗 讬驻住讬讚 讘讟注讜转 讝讜 讗诇讗 讗转 砖讻专 讛讗讝讻专讜转, 讗讘诇 讬拽讘诇 砖讻专 注讘讜专 砖讗专 讛住驻专. 讗讘诇 讛讻讗 [讻讗谉] 讻讬讜谉 讚拽讗 诪驻住讬讚 讻讜诇讬讛 讗讙专讬讛 [砖讬讜讚注 砖讛讜讗 诪驻住讬讚 讗转 讻诇 砖讻专讜] 讜讗转讗 [讜讘讗] 讜讗诪专, 讗讬诪讜专 拽讜砖讟讗 拽讗诪专 [讗诪讜专 砖讗诪转 讛讜讗 讗讜诪专] 讜讬砖 诇讛讗诪讬谉 诇讜. 讜讻讬讜谉 砖讗谞讜 诪讗诪讬谞讬诐 诇讜 讜讗讬谉 讞讜砖砖讬诐 砖注砖讛 诇讛拽谞讬讟, 讗诐 讻谉 住驻专 讛转讜专讛 驻住讜诇.


讗 诪砖谞讛 讛注讬讚 专' 讬讜讞谞谉 讘谉 讙讜讚讙讚讗 诇驻谞讬 讞讻诪讬诐 注诇 讛诇讻讜转 讗诇讜: 注诇 讛讞专砖转 砖讛砖讬讗讛 讗讘讬讛 讻砖讛讬讗 拽讟谞讛, 砖谞讬砖讜讗讬讛 转讜驻住讬诐 诪讚讬谉 转讜专讛 鈥� 砖讛讬讗 讬讜爪讗讛 讘讙讟 讗驻讬诇讜 讻砖讛讬讗 讙讚讜诇讛, 讜讗祝 砖谞讞砖讘转 讻诪讬 砖讗讬谉 诇讛 讚注转, 诇驻讬 砖讘讙讟 讗讬谉 爪讜专讱 讘讚注转讛 砖诇 讛讗砖讛,


讜注诇 拽讟谞讛 讘转 讬砖专讗诇 砖谞砖讗转 诇讻讛谉 讻砖讛砖讬讗讜讛 诇讜 讗诪讛 讗讜 讗讞讬讛, 讗祝 砖讛谞讬砖讜讗讬谉 讛诇诇讜 转拽驻讬诐 专拽 诪讚讘专讬 住讜驻专讬诐, 讜诪讚讬谉 转讜专讛 讗住讜专 诇讝专 诇讗讻讜诇 转专讜诪讛, 砖诪讻诇 诪拽讜诐 讗讜讻诇转 讘转专讜诪讛, 讜讗诐 诪转讛 拽讟谞讛 讻讝讜 鈥� 讘注诇讛 讬讜专砖讛, 讜讗讬谉 讗讜诪专讬诐 砖讻讬讜谉 砖讛讬讜 讛谞讬砖讜讗讬谉 专拽 诪讚讘专讬 住讜驻专讬诐 讗讬谞讜 讝讜讻讛 讘讬专讜砖转讛.


讜注讜讚 讛注讬讚 注诇 讛诪专讬砖 (拽讜专讛) 讛讙讝讜诇 砖讘谞讗讜 讘讘讬专讛 (讘讘谞讬谉) 砖讛讙讝诇谉 讛砖转诪砖 讘拽讜专讛 讝讜 讻讞诇拽 诪谉 讛讘谞讬谉, 砖讗祝 砖诪爪讚 讛讚讬谉 爪专讬讱 诇讛讞讝讬专 诇谞讙讝诇 讗转 讛讙讝讬诇讛 注爪诪讛 鈥� 砖讬讟讜诇 讛谞讙讝诇 专拽 讗转 讚诪讬讜, 诪驻谞讬 转拽谞转 讛砖讘讬诐, 砖转讬拽谞讜 讻讱 讻讚讬 诇讛拽诇 注诇 讛讞讜讝专讬诐 讘转砖讜讘讛, 砖讗诐 讬爪讟专讱 讛讙讝诇谉 诇讛专讜住 讗转 讛讘谞讬谉 讻讜诇讜 讻讚讬 诇讛砖讬讘 诇谞讙讝诇 讗转 讛拽讜专讛 砖讙讝诇, 讬讛讗 拽砖讛 诇讙讝诇谉 诇砖讜讘.


讜注讜讚 讛注讬讚 注诇 拽专讘谉 讞讟讗转 讛讙讝讜诇讛 砖诇讗 谞讜讚注讛 诇专讘讬诐 砖诇讗 讬讚注讜 专讘讬诐 砖讛讬讗 讙讝讜诇讛 鈥� 砖讘讻诇 讝讗转 讛讬讗 诪讻驻专转 注诇 讛讙讝诇谉 砖讛讘讬讗讛, 诪驻谞讬 转讬拽讜谉 讛诪讝讘讞.


讘 讙诪专讗 讗诪专 专讘讗: 诪注讚讜转讜 砖诇 专' 讬讜讞谞谉 讘谉 讙讜讚讙讚讗 讘诪砖谞转谞讜 谞诇诪讚: 讗诪专 讛讘注诇 诇注讚讬诐 "专讗讜 讙讟 讝讛 砖讗谞讬 谞讜转谉 诇讛 诇讗砖转讬 ", 讜讞讝专 讜讗诪专 诇讛 诇讗讜转讛 讗砖讛 注爪诪讛: "讻谞住讬 (拽讞讬) 砖讟专 讞讜讘 讝讛" 鈥� 讛专讬 讝讜 诪讙讜专砖转, 讗祝 砖讛讬讗 注爪诪讛 讗讬谞讛 讬讜讚注转 砖讛讜讗 讙讟. 讜诪谞讬谉? 诪讬 [讛讗诐] 诇讗 讗诪专 专' 讬讜讞谞谉 讘谉 讙讜讚讙讚讗 砖诇讗 讘注讬谞谉 [爪专讬讻讬诐 讗谞讜] 讗转 讚注转讛 砖诇 讛讗砖讛 讘讙讟, 砖讗驻讬诇讜 讛讬讗 讞专砖转 砖讗讬谞讛 讘转 讚注转 讛讙讬专讜砖讬谉 讞诇讬诐, 讛讻讬 谞诪讬 诇讗 讘注讬谞谉 [讻讱 讙诐 讻谉 讗讬谉 讗谞讜 爪专讬讻讬诐] 讗转 讚注转讛 讘注谞讬谉 讝讛.


 讜转讜讛讬诐:  驻砖讬讟讗 [驻砖讜讟, 诪讜讘谉 诪讗诇讬讜] 砖讻谉 讛讜讗! 讜诪砖讬讘讬诐: 诪讛讜 讚转讬诪讗 [砖转讗诪专], 讻讬讜谉 砖讞讝专 讜讗诪专 讗讞专讬 讻谉: "讻谞住讬 砖讟专 讞讜讘 讝讛" 讘讟讜诇讬 讘讟诇讬讛 [讘讬讟诇] 讗转 讛讙讟 讘讚讘专讬讜 讗诇讛, 讜诇讗 讬讛讗 讝讛 讗诇讗 讻砖讟专 讘诇讘讚, 注诇 讻谉 拽讗 诪砖诪注 诇谉 [讛砖诪讬注 诇谞讜] 专讘讗 砖讗诐 讗讬转讗 讚讘讟诇讬讛 [讻谉 讛讜讗 砖讘讬讟诇 讗讜转讜] 鈥� 诇注讚讬诐 讛讜讛 讗诪专 诇讛讜 [讛讬讛 讗讜诪专 诇讛诐] 砖讛讜讗 诪讘讟诇 讗转 讛讙讟, 讜讻讬讜谉 砖诇讗 讗诪专 诇讛诐 鈥� 讜讚讗讬 诇讗 讘讬讟诇讜, 讜讛讗讬 讚拽讗诪专 讛讻讬 [讜讝讛 砖讗讜诪专 诇讛 讻讱] 砖讛讜讗 砖讟专 讞讜讘 讛专讬 讝讛 诪砖讜诐 讻讬住讜驻讗 [讘讜砖讛] 砖讛讜讗 诪转讘讬讬砖 诪诪谞讛 砖讛讜讗 谞讜转谉 诇讛 讙讟, 讜诇讻谉 谞讜转谉 诇讛 讗转 讛讙讟 讘诇讗 砖转讚注 讘讝诪谉 讛讙讬专讜砖讬谉 砖诪讙专砖讛 讘讻讱.


讙 砖谞讬谞讜 讘诪砖谞讛 砖讛注讬讚 专' 讬讜讞谞谉 讘谉 讙讜讚讙讚讗 注诇 拽讟谞讛 讘转 讬砖专讗诇 砖讗讜讻诇转 讘转专讜诪讛. 讜诪讚讬讬拽讬诐: 讜讗讬诇讜 讞专砖转 诇讗 讗讻诇讛 [讗讬谞讛 讗讜讻诇转] 讘转专讜诪讛 讗爪诇 讘注诇讛 讛讻讛谉. 讜诪住讘讬专讬诐 诪讗讬 讟注诪讗 [诪讛 讟注诐] 讛讚讘专? 鈥� 讙讝讬专讛 砖诪讗 诪转讜讱 砖讬转讬专讜 诇讞专砖转 砖谞讬砖讗讛 诇讻讛谉 诇讗讻讜诇 转专讜诪讛 诪驻谞讬 谞讬砖讜讗讬讛 诇讻讛谉, 讬讗讻讬诇 讻讛谉 讞专砖 砖谞砖讗 讞专砖转 讘转专讜诪讛, 砖讻谉 诪爪讜讬 砖讞专砖 谞讜砖讗 讞专砖转.


 讜砖讜讗诇讬诐: 讜诪讛 讘讻讱?  讜诇讬讻讜诇 [讜砖讬讗讻讬诇], 讛诇讗 拽讟谉 讗讜讻诇 谞讘诇讜转 讛讜讗! 讻讬讜谉 砖讛讞专砖转 讗讬谞讛 讘转讚注转 讜讗讬谞讛 讞讬讬讘转 讘诪爪讜讜转, 讙诐 讗诐 讗讻诇讛 讗讬谉 讘讻讱 讗讬住讜专, 砖拽讟谉 砖讗讜讻诇 谞讘诇讜转 诪讚注转讜 讗讬谉 诪爪讜讜讬诐 诇讛驻专讬砖 讗讜转讜!


 讜诪砖讬讘讬诐: 讗诇讗, 讛讟注诐 砖讞专砖转 砖谞讬砖讗讛 诇讻讛谉 讗讬谞讛 讗讜讻诇转 讘转专讜诪讛 讛讬讗  讙讝专讛 砖诪讗 讬讗讻讬诇 讻讛谉 讞专砖 讘驻讬拽讞转. 砖谞讬砖讜讗讬讜 讗讬谞诐 讗诇讗 诪讚讘专讬 住讜驻专讬诐, 讜讗住讜专 诇讛 诇讗讻讜诇 讘转专讜诪讛. 讜讬砖 诇讞砖讜砖 砖诇讗 讬讘讞讬谞讜 讘讬谉 谞讬砖讜讗讬 驻讬拽讞 讜讞专砖转 (砖讗讜讻诇转 诪谉 讛讚讬谉 讘转专讜诪讛) 诇讘讬谉 谞讬砖讜讗讬 讞专砖 讜驻讬拽讞转 (砖讗讬谞讛 讗讜讻诇转 讘转专讜诪讛), 讜谞诪爪讗 砖诪讗讻讬诇 讗讜转讛 讚讘专 讛讗住讜专 诇讛.


 讜砖讜讗诇讬诐:  讜诇讗讻讜诇 [讜砖讬讗讻讬诇] 讘转专讜诪讛 讚专讘谞谉 [砖诪讚讘专讬 住讜驻专讬诐] 砖讻砖诐 砖讛谞讬砖讜讗讬谉 诪讚讘专讬 住讜驻专讬诐, 讻讱 讛转专讜诪讛 诪讚讘专讬 住讜驻专讬诐! 讜诪砖讬讘讬诐: 讙讝讬专讛 讛讬讗 砖诪讗 讗转讬 诇讗讻讜诇讬 [砖诪讗 讬讘讜讗 诇讛讗讻讬诇 讗讜转讛] 讘转专讜诪讛 讚讗讜专讬讬转讗 [砖诪谉 讛转讜专讛] 讜诪砖讜诐 讻讱 讗住专讜 注诇讬讛 诇讗讻讜诇 讻诇 转专讜诪讛.


讚 砖谞讬谞讜 讘诪砖谞讛 砖专' 讬讜讞谞谉 讘谉 讙讜讚讙讚讗 讛注讬讚 注诇 讛诪专讬砖 (拽讜专讛) 讛讙讝讜诇 砖讘谞讗讜 讘讘讬专讛 (讘谞讬谉) 砖谞讜转谉 讗转 讚诪讬讜 讘诇讘讚. 讜砖谞讬谞讜 讘讗讜转讜 注谞讬谉 转谞讜 专讘谞谉 [砖谞讜 讞讻诪讬诐]: 讙讝诇 诪专讬砖 讜讘谞讗讜 讘讘讬专讛 鈥� 讘讬转 砖诪讗讬 讗讜诪专讬诐: 诪拽注拽注 (砖讜讘专) 讗转 讻诇 讛讘讬专讛 讻讜诇讛 讜诪讞讝讬专 诪专讬砖 诇讘注诇讬讜, 讜讘讬转 讛诇诇 讗讜诪专讬诐: 讗讬谉 诇讜 讗诇讗 讚诪讬 诪专讬砖 讘诇讘讚, 诪砖讜诐 转拽谞转 讛砖讘讬谉, 砖转讬拽谞讜 讻谉 讻讚讬 诇讛拽诇 注诇 讛注讘专讬讬谞讬诐 诇讞讝讜专 讘讛诐 讘转砖讜讘讛. 讜诪砖谞转谞讜 讻讚讘专讬 讘讬转 讛诇诇.


讛 砖谞讬谞讜 注讜讚 砖讛注讬讚 专' 讬讜讞谞谉 讘谉 讙讜讚讙讚讗 注诇 讞讟讗转 讛讙讝讜诇讛 砖诇讗 谞讜讚注讛 诇专讘讬诐 砖讛讬讗 讙讝讜诇讛, 砖讛讬讗 诪讻驻专转. 讗诪专 注讜诇讗: 诪讚讘专 转讜专讛 讛讛诇讻讛 讛讬讗: 讘讬谉 谞讜讚注讛 讜讘讬谉 诇讗 谞讜讚注讛 鈥� 讗讬谞讛 诪讻驻专转,


诪讗讬 讟注诪讗 [诪讛 讟注诐] 讛讚讘专? 鈥� 讬讗讜砖 讻讚讬 [讘诇讘讚] 诇讗 拽谞讬 [拽讜谞讛], 砖注爪诐 讬讗讜砖诐 砖诇 讛讘注诇讬诐 讗讬谞讜 诪拽谞讛 讗转 讙讜祝 讛讙讝讬诇讛 诇讙讝诇谉, 讜讻讬讜谉 砖讙讝诇 讗转 讛讘讛诪讛 诪讘注诇讬讛 讜诇讗 注砖讛 讘讛 砖讬谞讜讬, 谞诪爪讗 砖诇讗 讛讬转讛 讛讙讝讬诇讛 砖讬讬讻转 诇讜 讜讗讬谞讜 讬讻讜诇 诇讛拽专讬讘讛, 讜诇讛转讻驻专 讘讛. 讜诪讛 讟注诐 讗诪专讜 砖讗诐 诇讗 谞讜讚注讛 诪讻驻专转? 鈥� 砖诇讗 讬讛讜 讻讛谞讬诐 注爪讘讬谉, 砖讛拽专讬讘讜 讚讘专 砖讗讬谞讜 专讗讜讬 诇诪讝讘讞.


讗诪专讬 诇讬讛 专讘谞谉 [讗诪专讜 诇讜 讞讻诪讬诐] 诇注讜诇讗: 讻讬爪讚 讗转讛 诪驻专砖 讻讱, 讜讛讗谞谉 [讜讛专讬 讗谞讜] "诪驻谞讬 转讬拽讜谉 讛诪讝讘讞" 转谞谉 [砖谞讬谞讜]? 诪砖诪注 砖讗讬谉 讝讛 转讬拽讜谉 诇讻讛谞讬诐 讗诇讗 转讬拽讜谉 诇诪讝讘讞! 讗诪专 诇讛诐: 讻讬讜谉 砖讛讻讛谞讬诐 注爪讘讬谉, 谞诪爪讗 诪讝讘讞 讘讟诇, 砖讗讬谉 诪拽专讬讘讬谉 讚讬 拽专讘谞讜转.


讝讛讜 讛住讘专 讗讞讚, 讜讗讬诇讜 专讘 讬讛讜讚讛 讗诪专: 讚讘专 转讜专讛, 讘讬谉 谞讜讚注讛 讛讙讝讬诇讛 讘讬谉 诇讗 谞讜讚注讛 鈥� 讛讞讟讗转 讛讝讜 诪讻驻专转, 诪讗讬 讟注诪讗 [诪讛 讟注诐] 讛讚讘专? 鈥� 讬讗讜砖 讻讚讬 [讘诇讘讚] 拽谞讬 [拽讜谞讛] 讜谞注砖讬转 讛讙讝讬诇讛 诇讗讞专 讬讗讜砖 专讻讜砖 讛讙讝诇谉, 讜讬讻讜诇 诇讛拽讚讬砖讛, 讜谞诪爪讗 砖讛拽专讘谉 讛讬讛 拽专讘谉 专讗讜讬, 讜诪转讻驻专 讘讛.

